Geheimsinnige stene in KZN toe blote kwartsŉ Groep vroue wat vroeër op soek was na diamante by KwaHlathi, KwaZulu-Natal. (Foto: Phill Magakoe/AFP) Die geheimsinnige stene wat mense na ŉ heuwel in KwaZulu-Natal laat stroom het in die hoop dat dit diamante is wat hul lot gaan verander, is toe blote kwarts. Duisende mense is na KwaHlathi buite Ladysmith op soek na die stene wat aanvanklik deur ŉ veewagter ontdek is. Maroela Media het vroeër berig foto’s en video’s van kristalstene wat soos diamante lyk, het soos ŉ veldbrand op sosiale media versprei en talle mense is na die gebied met die droom van rykdom. Die stormloop het die regering genoop om ŉ span geowetenskaplikes en mynkenners na die gebied te stuur om monsters te versamel. Die uitslae van die toetse het die delwers se drome gekelder. “Die toetse het onweerlegbaar gewys dat die stene wat in die gebied ontdek is, nie diamante is nie,” lui ŉ verklaring van die regering. “Wat ontdek is, is kwartskristalle.” Die waarde van die kristalle, wat nog nie bepaal is nie, sal “baie laag” wees in vergelyking met diamante, lui die verklaring. Die gebied waar die stene gevind is, is naby ŉ plaat vulkaniese rots genaamd doleriet, “wat nie in ŉ sone is waar diamante voorkom nie”. Die diamantstormloop het die sosio-ekonomiese probleme van mense in die gebied benadruk, lui die verklaring, en plaaslike amptenare het onderneem om iets te doen aan die griewe wat inwoners oor veral die gehalte van paaie en toegang tot water tydens die besoek onder hulle aandag gebring het. Die regering het ook ŉ beroep op mense gedoen om die gebied te midde van die derde vlaag Covid-19-infeksies te verlaat, terwyl die agteruitgang van die omgewing ook as rede vir dié oproep voorgehou is.